## Odluka o naknadama troškova i nagradama sucima i drugim osobama u postupku pred Sudom časti Hrvatske obrtničke komore

### NN 77/2007 (25.7.2007.), Odluka o naknadama troškova i nagradama sucima i drugim osobama u postupku pred Sudom časti Hrvatske obrtničke komore

# HRVATSKA OBRTNIČKA KOMORA

2462

Na
temelju odredbe čl. 31. st. 1. točke 11. Statuta
Hrvatske obrtničke komore (»Narodne novine« 21/99., 62/02., 116/02 – pročišćeni
tekst, 158/02., 101/04., 187/04 i 12/06), a u svezi s odredbom čl. 5. st. 6. Pravilnika Suda časti Hrvatske obrtničke
komore (»Narodne novine« 11/07), Upravni odbor Hrvatske obrtničke komore na
svojoj 5. sjednici održanoj 12. 7. 2007. godine donio je

## ODLUKU

### O NAKNADAMA TROŠKOVA I NAGRADAMA SUCIMA I DRUGIM OSOBAMA U POSTUPKU PRED SUDOM ČASTI HRVATSKE OBRTNIČKE KOMORE

NAKNADA TROŠKOVA

Članak 1.

Predsjedniku,
potpredsjednicima i sucima Suda časti Hrvatske obrtničke komore (u daljnjem
tekstu: Sud časti) pripada pravo na naknadu troškova u svezi obavljanja poslova
Suda časti.

Naknadu
troškova iz stavka 1. ovog članka utvrđuje se u iznosu utvrđenom aktima
Hrvatske obrtničke komore za sudjelovanje u radu tijela i radnih tijela
Hrvatske obrtničke komore.

NAGRADA

Članak 2.

Predsjedniku
Suda časti i zamjenicima predsjednika Suda časti pripada pravo na nagradu za
obavljanje poslova iz nadležnosti predsjednika i predsjedništva Suda časti.

Odluku
o visini nagrade predsjedniku Suda časti utvrđuje Predsjedništvo Hrvatske
obrtničke komore na prijedlog Predsjedništva Suda časti temeljem izvješća o
radu koje može biti podneseno tromjesečno, polugodišnje i godišnje.

Potpredsjednicima
Suda časti u obavljanju poslova iz nadležnosti Predsjedništva Suda časti
pripada pravo na nagradu u iznosu od 50% od nagrade utvrđene Predsjedniku Suda
časti.

Članak 3.

Sucima
prvostupanjskog i drugostupanjskog vijeća Suda časti za rad u raspravnom
ročištu ili na sjednici vijeća pripada nagrada, i to:

1)
predsjedniku vijeća u iznosu od 120,00 kuna neto,

2)
članu vijeća u iznosu od 80,00 kuna neto.

Članak 4.

Za
izradu obrazložene presude predsjedniku vijeća pripada nagrada u iznosu od
200,00 kuna neto.

U
složenim predmetima nagrada iz stavka 1. ovog članka iznosi 400 kuna neto, a u
osobito složenim predmetima 800,00 kuna neto.

Odluku
o visini nagrade iz stavka 2. ovog članka donosi na prijedlog Predsjedništva
Suda časti Predsjedništvo Hrvatske obrtničke komore.

Za
izradu obrazloženog rješenja predsjedniku vijeća pripada nagrada u iznosu od
100,00 kuna neto.

Članak 5.

Visinu
nagrade vještaku određuje Predsjedništvo Suda časti uzimajući u obzir uložen
trud i složenost predmeta, a u skladu s Odlukom Upravnog odbora Hrvatske
obrtničke komore o imenovanju vještaka Suda časti i visini nagrada za njihov
rad.

Članak 6.

Pisane
prijedloge za isplatu nagrada i naknada utvrđenih u smislu prethodnih članaka
ove Odluke daje Predsjedništvo Suda časti, a isplatu odobrava Predsjednik
Hrvatske obrtničke komore.

Članak 7.

Stupanjem
na snagu ove Odluke prestaje važiti Odluka o nagradama i naknadama troškova
sucima i drugim osobama u postupku pred Sudom časti Hrvatske obrtničke komore
(»Narodne novine« 34/00 i 49/01).

Članak 8.

Ova
Odluka stupa na snagu i primjenjuje se danom objave u »Narodnim novinama«.

Broj:
2-206-3557/19-17-2007.

Zagreb,
12. srpnja 2007.

Predsjednik

Hrvatske obrtničke komore

**Mato Topić, v. r.**

Odluka, NN 77/2007-2462
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)